CELEX: 32020D1778
Language: bg
Date: 2020-11-26 00:00:00
Title: Решение за изпълнение (ЕС) 2020/1778 на Комисията от 26 ноември 2020 година за удължаване на срока на действието, предприето от Френското министерство на екологичния преход, с цел да се разреши предоставянето на пазара и употребата на биоцидa BIOBOR JF в съответствие с член 55, параграф 1 от Регламент (ЕС) № 528/2012 на Европейския парламент и на Съвета (нотифицирано под номер С(2020) 8133) (само текстът на френски език е автентичен)

30.11.2020   
               
               
                  BG
               
               
                  Официален вестник на Европейския съюз
               
               
                  L 399/4
               
            
         РЕШЕНИЕ ЗА ИЗПЪЛНЕНИЕ (ЕС) 2020/1778 НА КОМИСИЯТА
         от 26 ноември 2020 година
         за удължаване на срока на действието, предприето от Френското министерство на екологичния преход, с цел да се разреши предоставянето на пазара и употребата на биоцидa BIOBOR JF в съответствие с член 55, параграф 1 от Регламент (ЕС) № 528/2012 на Европейския парламент и на Съвета
         
            
               (нотифицирано под номер С(2020) 8133)
            
         
         (само текстът на френски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 55, параграф 1, трета алинея от него,
         като има предвид, че:
         
                     (1)
                  
                  
                     На 28 април 2020 г. Френското министерство на екологичния преход („компетентният орган“) прие решение в съответствие с член 55, параграф 1, първа алинея от Регламент (ЕС) № 528/2012 да разреши до 2 ноември 2020 г. предоставянето на пазара и употребата от професионални потребители на биоцида BIOBOR JF за превантивно и лечебно антимикробно третиране на горивни резервоари и горивни уредби на паркирани въздухоплавателни средства („действието“). Компетентният орган уведоми Комисията и компетентните органи на останалите държави членки за това действие и за основанията за него в съответствие с член 55, параграф 1, втора алинея от същия регламент.
                  
               
                     (2)
                  
                  
                     Съгласно информацията, предоставена от компетентния орган, действието е необходимо с цел опазване на общественото здраве. Микробиологичното замърсяване на горивните резервоари и горивните уредби на въздухоплавателните средства може да причини неизправност в двигателя на въздухоплавателното средство и да застраши неговата летателна годност, като по този начин застраши и безопасността на пътниците и екипажа. Пандемията от Covid-19 и произтеклите ограничения на полетите доведоха до временното заземяване на голям брой въздухоплавателни средства. Спирането от движение на въздухоплавателното средство е утежняващ фактор за микробиологичното замърсяване.
                  
               
                     (3)
                  
                  
                     BIOBOR JF съдържа 2,2’-(1-метилтриметилендиокси)бис-(4-метил-1,3,2-диоксаборинан) (CAS № 2665-13-6) и 2,2’-оксибис (4,4,6-триметил-1,3,2-диоксаборинан) (CAS № 14697-50-8), активни вещества за използване в биоциди от продуктов тип 6 като консерванти за продукти по време на съхранение, както са определени в приложение V към Регламент (ЕС) № 528/2012. Тъй като тези активни вещества не са включени в работната програма (2) за системно проучване на всички съществуващи активни вещества, съдържащи се в биоцидите, посочени в Регламент (ЕС) № 528/2012, те трябва да бъдат оценени и одобрени преди съдържащите ги биоциди да бъдат разрешени на национално равнище или на равнището на ЕС.
                  
               
                     (4)
                  
                  
                     На 12 август 2020 г. Комисията получи обосновано искане от компетентния орган за удължаване на срока на действието в съответствие с член 55, параграф 1, трета алинея от Регламент (ЕС) № 528/2012. Обоснованото искане беше отправено въз основа на опасения че микробиологичното замърсяване на горивните резервоари и горивните уредби на въздухоплавателните средства може да продължи да представлява заплаха за безопасността на въздушния транспорт, както и на аргумента че BIOBOR JF е от първостепенно значение в борбата с това микробиологично замърсяване.
                  
               
                     (5)
                  
                  
                     Съгласно информацията, предоставена от компетентния орган, единственият алтернативен биоцид, препоръчан от производителите на въздухоплавателни средства и двигатели за борба с микробиологичното замърсяване е оттеглен от пазара през март 2020 г. на основание на сериозни аномалии във функционирането на двигателя, забелязани след третиране с този продукт.
                  
               
                     (6)
                  
                  
                     Както посочи компетентният орган, механичното третиране на микробиологичното замърсяване на горивните резервоари и горивните уредби на въздухоплавателните средства налага периодичното извършване на операции по прочистване и микробиологични изследвания на проби след прочистване, което изисква допълнителен персонал и установяване на сложни процедури за вземане на проби и лабораторно изследване на пробите, които не изглеждат подходящи за размера на френския въздушен флот. Освен това ръчното почистване на замърсените резервоари би изложило работниците на токсични газове и поради това следва да бъде избягвано.
                  
               
                     (7)
                  
                  
                     Съгласно информацията, предоставена от компетентния орган, производителят на BIOBOR JF е предприел стъпки за издаването на редовно разрешение за биоцида и в началото на 2021 г. ще подаде заявление за одобрение на активните вещества, които той съдържа. Одобрението на активните вещества и последващото разрешаване на биоцида би осигурило трайно решение за бъдещето, но за изпълнението на тези процедури ще е необходим значителен период от време.
                  
               
                     (8)
                  
                  
                     Тъй като липсата на мерки за борба с микробиологичното замърсяване на горивните резервоари и горивните уредби на въздухоплавателните средства може да застраши безопасността на въздушния транспорт, като тази заплаха не може да бъде адекватно овладяна с помощта на друг биоцид или други средства, е целесъобразно да се позволи на компетентния орган да удължи при определени условия срока на действието за не повече от 550 дни, считано от деня след изтичането на първоначалния срок от 180 дни, разрешен в решението на компетентния орган от 28 април 2020 г.
                  
               
                     (9)
                  
                  
                     Като се има предвид, че срокът на действието изтече на 3 ноември 2020 г., настоящото решение следва да се прилага с обратно действие.
                  
               
                     (10)
                  
                  
                     Мерките, предвидени в настоящото решение, са в съответствие със становището на Постоянния комитет по биоцидите,
                  
               ПРИЕ НАСТОЯЩОТО РЕШЕНИЕ:
         
            Член 1
            Френското министерство на екологичния преход може да удължи срока на действието до 7 май 2022 г., с цел да позволи предоставянето на пазара и употребата от професионални потребители на биоцида BIOBOR JF за превантивно и лечебно антимикробно третиране на горивни резервоари и горивни уредби на паркирани въдзухоплавателни средства.
         
         
            Член 2
            Адресат на настоящото решение е Френското министерство на екологичния преход.
            То се прилага от 3 ноември 2020 г.
         
         
            Съставено в Брюксел на 26 ноември 2020 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  ОВ L 167, 27.6.2012 г., стр. 1.
         
            (2)  Приложение II към Регламент за изпълнение (ЕС) № 1062/2014 на Комисията (ОВ L 294, 10.10.2014 г., стр. 1).